کرونا وايرس د نړۍ نورو څلورو هېوادونو ته رسېدلي
کرونا وايرس د نړۍ نورو څلورو هېوادونو ته رسېدلي او اټلي د کرونا وايرس له امله د لسو ورځو دپاره سکولونه تړلي دي.
کراچۍ — په چلي، هنګري، پولېنډ او سلوانيا کې د شورو، چهارشنبې په ورځ د کرونا وايرس لمړۍ پېښې مخې ته راغلي دي. کرونا وايرس په يورپ کې اټلي تر ټولو زيات ځپلی، ۲۷سوه تنه يې اغېزمن کړي او ۱۰۰ تنه يې مړه کړي دي. ځکه په اټلي کې د ۱۵مارچ پورې سکولونه تړل شوي دي. د صحت د نړيوالې ادارې مشر ټېډرس اډهېنم په ټولو هېوادونو غږ کړی چې مونږ کولی شو چې کرونا په شا وتمبوؤ. خو نوموړي د نوم اخيستو پرته ټولو هېوادونو ته ویلي بايد په دغه مسله کوم هېواد سياست ونه کړي. په امريکا کې هم د کرونا وايرس نه د مړو شمېره ۱۱ ته رسېدلې ده. په امریکا کې لس پېښې په واشنګټن رياست کې او بله يواځينۍ لمړۍ پېښه په کيليفورنيا کې مخې ته راغلې ده. په امریکا کې د کرونا ۱۲۹ پېښې رپوټ شوي دي. د صحت د نړيوالې ادارې ترمخه د چين څخه خواره شوي کرونا وايرس تراوسه پورې د نړۍ نزدې ۷۵ هېوادونو ته خواره شوي ۹۳زره خلک يې اغېزمن کړي او په نړۍ کې ترې ۳۱۶۰ خلک مړه شوي دي.